b'\n_START_ARTICLE_\nBanffy\n_START_SECTION_\nIzvor dru\xc5\xbeine\n_START_PARAGRAPH_\nDru\xc5\xbeina izvira iz rodu (lat. genus) Hahot, \xc4\x8digar predstavniki so si v 13. stoletju pridobili posesti na obmo\xc4\x8dju Prekmurja v okolici Lendave, ki je spadalo pod Zalsko \xc5\xbeupanijo. Prvi znani predstavnik tega genusa, je bil vitez Hahot (Hahold), ki naj bi v prvi polovici 12. stoletja pri\xc5\xa1el na Mad\xc5\xbearsko. Po eni teoriji naj bi pri\xc5\xa1el na Mad\xc5\xbearsko iz okolice Gradca, po drugi bolj verjetni pa naj bi izviral iz grofovske dru\xc5\xbeine Orlam\xc3\xbcnde iz obmo\xc4\x8dja Turingije (dana\xc5\xa1nja Nem\xc4\x8dija). Leta 1164 je od kralja za zasluge dobil posest v okolici kraja Hah\xc3\xb3t (zalska \xc5\xbeupanija). Na obmo\xc4\x8dju nada\xc5\xa1njega Prekmurja se prvi pojavi njegov sin Hahot II. (lat. miles religiosus), ki je leta 1192 od Parida, sina grofa Ivana, za 80 mark kupil zemlji\xc5\xa1\xc4\x8di Fenet\xc3\xbc in Lindva. Njegov potomec Nikolaj iz rodu Hahot je opravljal funkcije hrva\xc5\xa1ko-dalmatinskega bana, slavonskega bana, velikega \xc5\xbeupana Zalske \xc5\xbeupanije, ter \xc5\xa1tevilne dvorne funkcije (kraljevi to\xc4\x8daj, itd). Zaradi ugledne o\xc4\x8detove funkcije (ban je bil kraljevi namestnik), so njegovi \xc5\xa1tirje sinovi v 2. polovici 14. stoletja prevzeli priimek Banffy, kar v mad\xc5\xbear\xc5\xa1\xc4\x8dini pomeni banovi sinovi (mad\xc5\xbe. fia=sin). Poleg priimka Banffy so nosili \xc5\xa1e predikal de Alsolindva (de Alsolendva), po svoji mati\xc4\x8dni posesti v Dolnji Lendavi (dana\xc5\xa1nja Lendava).\n_START_SECTION_\nSpor z rodovino Jure\n_START_PARAGRAPH_\nHaholdovi potomci so si po letu 1192 stalno prizadevali, da si pridobijo dodatno zemlji\xc5\xa1\xc4\x8de v bli\xc5\xbenji in daljni okolici Lendave. Tako je Haholdov sin Hahold III. kupil od Strochona in njegovih bratov zemlji\xc5\xa1\xc4\x8de, ki se je razprostriralo na obeh straneh vode Libovje, ob Muri in obeh Ledavah za 50 mark srebra. Kupljeno zemlji\xc5\xa1\xc4\x8de je mejilo na Haholdove kraje Radych, Cun in Wlkoy. Strochona in bratje so imeli posest zahodno od prodanega zemlji\xc5\xa1\xc4\x8da. Vsekakor bo to v \xc4\x8cre\xc5\xa1novcih, kjer je bival leta 1389 Peter Ztrahenya (Peter, sin Ztrahenye). Njegov sin Hahold IV. je bil v sporu z zagreb\xc5\xa1kim kapitljem in turni\xc5\xa1ko rodovino Jure. Zagreb\xc5\xa1kemu kapitlju ni hotel dajati desetine od svojega zemlji\xc5\xa1\xc4\x8da in ni dovolil dajati desetine od posesti zemlji\xc5\xa1\xc4\x8da rodovine Jure. Kon\xc4\x8dno se je spravil z zagreb\xc5\xa1kim kapitljem leta 1256. Z rodovino Jure pa je \xc5\xbeivel v sporu \xc5\xa1e naprej. Leta 1267 je mad\xc5\xbearski kralj Bela uredil star spor med rodovino Jure in magistrom Haholdom, sinom grofa (lat. comes oz. veliki \xc5\xbeupan) Haholda \xe2\x80\x93 s posredovanjem bana Csaka, velikega \xc5\xbeupana \xc5\xbeupanije Zala._NEWLINE_Spor je trajal \xc5\xbee za Haholda III. in se je nadaljeval za njegovega sina Haholda IV. Mnogi spori so bili zaradi izvr\xc5\xa1enih umorov \xc5\xbee za Haholda III; ko je \xc5\xa1e \xc5\xbeivel, - in tudi za sina Haholda IV. Med obema stranema so obstajali razli\xc4\x8dni prepiri. \xc4\x8ceprav bi s\xc4\x8dasoma skoraj pri\xc5\xa1lo do ureditve, je med tem pri\xc5\xa1lo do umora, kar so izvedeli kraljevi poslanci. Haholdovi ljudje so ubili Toma\xc5\xbea in njegovega hlapca Nikolaja iz rodovine Jure. Zato je rodovina Jure prosila kralja za posredovanje. Kralj je pooblastil bana Csaka, grofa \xc5\xbeupanije Zala, da je obe stranki zasli\xc5\xa1al in si prizadeval, da bi se obe stranki sporazumeli. Najprej so se dogovorili, da rodovina Jure obdr\xc5\xbei zemlji\xc5\xa1\xc4\x8de 7 vasi na Gori\xc4\x8dkem v \xc5\xbdelezni \xc5\xbeupaniji, - v zamenjavo za ozemlje \xc4\x8crnec (ozemlje turni\xc5\xa1ke pra\xc5\xbeupanije), kakor je bil dogovor \xc5\xbee leta 1256. Nato so razmejili zemlji\xc5\xa1\xc4\x8de med obema strankama ter postavili mejnike._NEWLINE_Hahold je zaprisegel v svojem domu v Lendavi z dvema sinovoma in s soprogo, in sicer pred pri\xc4\x8dami, da ne bodo naprej gojili nobenega sovra\xc5\xa1tva in jeze do rodovine Jure. Vsi \xc4\x8dani rodovine Jure so se zbrali v turni\xc5\xa1ki cerkvi, kjer so v navzo\xc4\x8dnosti uradnih pri\xc4\x8d zaprisegli, da ne bodo ni\xc4\x8d \xc5\xa1kodljivega storili zoper magistra Haholda. Magister Hahold pa naj poravna rodovini Jure v 50 dneh po osmini sv. Martina pred kapitljem \xc5\xbdelezne \xc5\xbeupanije 25 mark za stro\xc5\xa1ke, zapade pa dvojni kazni, ako tega ne stori v tem \xc4\x8dasu. Razen tega naj poravna Hahold do tistega dne svoj dolg, 3 konje ubitega Toma\xc5\xbea, da izpolni svojo prisego. Listina tudi pravi: Magister Hahold mora skupno s 100 ljudmi svobodnjaki za en dan v je\xc4\x8do \xc5\xbdelezne \xc5\xbeupanije \xe2\x80\x93 in sicer v osmini Gospodovega razgla\xc5\xa1enja (po 6. januarju). Ako bi pa \xc5\xbeelel iti v je\xc4\x8do s 50 ljudmi, potem mora biti v je\xc4\x8di dva dni.\n_START_SECTION_\nVzpon dru\xc5\xbeine\n_START_PARAGRAPH_\nMad\xc5\xbearski kralj Ladislav IV. Kuman, je po neuradni listini gradova Dolnje Lendave in Nemethyja (Lenti) s pripadajo\xc4\x8dimi mesti in gospostvi podaril \xc5\xa0tefanu, sinu nekdanjega hrva\xc5\xa1kega bana Haholda. Rodbina Hahold je bila nem\xc5\xa1kega izvora, kasneje so prevzeli ime B\xc3\xa1nffy. Za \xc4\x8dasa skoraj 350-letne nadvlade B\xc3\xa1nffyjev je srednjeve\xc5\xa1ka Lendava dosegla vrh svojega razvoja. Plemenita dru\xc5\xbeina je poleg uveljavljanja pravic iz velikih posesti imela tudi vlogo mecena. B\xc3\xa1nffyji so prispevali levji dele\xc5\xbe v procesu, v katerem se je razmeroma neprepoznavno mesto od naselitve Mad\xc5\xbearov do druge polovice 16. stoletja razvilo v pomembno gospodarsko in kulturno sredi\xc5\xa1\xc4\x8de \xc5\xa1ir\xc5\xa1ega geografskega obmo\xc4\x8dja. Najpresti\xc5\xbenej\xc5\xa1i predstavniki dru\xc5\xbeine so zasedali najvi\xc5\xa1je funkcije v mad\xc5\xbearskem sistemu oblasti. Med drugimi so bili dedni veliki \xc5\xbeupani \xc5\xbeupanije Zala, hrva\xc5\xa1ki bani, visoki dr\xc5\xbeavni \xc4\x8dastniki (glavni to\xc4\x8daji, zakladniki, klju\xc4\x8darji, dr\xc5\xbeavni sodniki, \xc5\xa1kofje itd.), enkrat so imeli celo naziv palatina. Kasneje so is pridobili celo pravico do kovanja lastnega denarja._NEWLINE_Pomembno je omeniti, da je kralj Ludvik I. (Veliki) leta 1366 Dolnji Lendavi podelil podobne sejemske pravice, kot jih je imelo takratno mesto Budim. Mesto je imelo samostojno sodi\xc5\xa1\xc4\x8de, ki je odlo\xc4\x8dalo o civilnih kr\xc5\xa1itvah in nepravilnostih ter o manj\xc5\xa1ih sodnih sporih obrtnikov, rokodelcev in cehov. V mestu je \xc5\xbee razmeroma zgodaj delovala tudi osnovna \xc5\xa1ola z ni\xc5\xbejimi razredi._NEWLINE_Od za\xc4\x8detka 15. stoletja so naselje za\xc4\x8deli sistemati\xc4\x8dno imenovati Dolnja Lendava, po vsej verjetnosti tudi zato, da bi ga lo\xc4\x8devali od 45 km oddaljene Gornje Lendave, severozahodno od Dolnje Lendave v \xc5\xbeupaniji Vas. Od prej\xc5\xa1njih, srednjeve\xc5\xa1kih razli\xc4\x8dic poimenovanja kraja tokrat omenjamo \xc5\xa1e naslednje: Lindolveschiricun, Lindau, Lyndva, Als\xc3\xb3lindva. Dru\xc5\xbeina B\xc3\xa1nffy je v \xc4\x8dasu \xc5\xa1irjenja reformacije imela pomembno vlogo mecena na podro\xc4\x8dju kulture, saj je pod njenim pokroviteljstvom delovala tiskarna Hoffhalter, v kateri so po zaslugi pridigarja Gy\xc3\xb6rgya Kults\xc3\xa1rja natisnili tri pomembne knjige v mad\xc5\xbear\xc5\xa1\xc4\x8dini. Po na\xc5\xa1em vedenju so to prve knjige, natisnjene na ozemlju dana\xc5\xa1nje Slovenije. Dvorec B\xc3\xa1nffyjev je \xc5\xa1tel za eno od glavnih literarnih in intelektualnih delavnic na zahodno-panonskem obmo\xc4\x8dju v 16. stoletju, kjer se je obrnilo veliko slavnih piscev.\n_START_SECTION_\nLendavski grad\n_START_PARAGRAPH_\nDolnjelendavski grad in mesto pod grajskim gri\xc4\x8dem sta v \xc4\x8dasu B\xc3\xa1nffyjev predstavljala pomembno mejno utrdbo. O njegovi velikosti in njegovih zna\xc4\x8dilnostih pri\xc4\x8da nekoliko bakrorezov iz tistih \xc4\x8dasov. Arheolo\xc5\xa1ke najdbe in znani zgodovinski podatki pri\xc4\x8dajo o tem, da je grad obstajal \xc5\xbee v 13. stoletju, njegov prvi gospodar je bil utemeljitelj dinastije B\xc3\xa1nffy, Haholt III., ki je prevzel ime Lendvay. Lendavski grad in okolico Lendave so si B\xc3\xa1nffyji lastili do sredine 17. stoletja. Kot zanimivost lahko omenimo, da je med zidovi utrdbe nekajkrat hodil tudi kralj Matja\xc5\xbe ter da je tam spala neapeljska kraljica Beatrix, italijanska zaro\xc4\x8denka in kasneje druga \xc5\xbeena Matije Korvina ter kraljeva mati, Erzs\xc3\xa9bet Szil\xc3\xa1gyi. Grad je dana\xc5\xa1njo podobo dobil v sredini 18. stoletja, ko so novi lastniki, aristokratska dru\xc5\xbeina Eszterh\xc3\xa1zy, v znak hvale\xc5\xbenosti cesarju in kralju Leopoldu, od katerega so grad dobili, dali ru\xc5\xa1evinasto zgradbo prezidati v baro\xc4\x8dni grad oblike L (\xc4\x8drka L simbolizira za\xc4\x8detnico kraljevega imena). Na\xc4\x8drte prenove so pripravili \xc5\xbee na za\xc4\x8detku 18. stoletja. V prostorih gradu danes deluje Galerija-Muzej Lendava. Zgradba nudi prostor razli\xc4\x8dnim razstavam, med drugimi je tukaj na ogled spominska soba, posve\xc4\x8dena slavni osebnosti mesta, kiparju Gy\xc3\xb6rgyu Zali._NEWLINE_Na podlagi ve\xc4\x8d virov lahko trdimo, da so Turki \xc5\xbee v 1580-ih letih ropali na obmo\xc4\x8dju LendavaLendave in okolice. Lendavski grad, okoli katerega so do takrat \xc5\xbee zgradili novo mestno sredi\xc5\xa1\xc4\x8de, je po padcu Kanizse postal pomembno voja\xc5\xa1ko opori\xc5\xa1\xc4\x8de, mejna utrdba prve obrambne vrste. Napadi tur\xc5\xa1kih \xc4\x8det, gledano iz njihovega zornega kota, po navadi niso bili uspe\xc5\xa1ni, saj nikoli niso zavzeli gradu. Glede tur\xc5\xa1kih vpadov je bilo najte\xc5\xbeje leto 1603. Tega leta bele\xc5\xbeimo dva ve\xc4\x8dja napada. Predpostavlja se, da so Turki prvi napad za\xc4\x8deli na dan treh kraljev, ko je pribli\xc5\xbeno tiso\xc4\x8dglava vojska poskusila presenetiti B\xc3\xa1nffyja. Napad so branitelji gradu tudi takrat uspe\xc5\xa1no odbili. Naslednja, veliko ve\xc4\x8dja tur\xc5\xa1ka invazija se je zgodila 14. novembra in je terjala ogromno \xc5\xbertev. Uspeh je tudi takrat pripadel braniteljem oz. mestu. Kri\xc5\xa1tof B\xc3\xa1nffy, zadnji pomemben mo\xc5\xa1ki \xc4\x8dlan dinastije, je trupla padlih dal pokopati na gri\xc4\x8d nad gradom. Zaradi najdenih ostankov kosti so prizori\xc5\xa1\xc4\x8de kasneje poimenovali\xc2\xa0\xc2\xbbCsontos\xc2\xab, kar pomeni ko\xc5\xa1\xc4\x8den.'